Die Oukraalliedjie is 'n bekende tradisionele Afrikaanse liedjie. Die liedjie handel oor 'n bekende kampplek bo-op Pêrelberg wat as Oukraal bekend staan. Die kampplek is 'n kringvormige bos van olienhoutbome met 'n groot eiervormige granietrots aan die westekant van die bos. Boere het hul vee hier laat wei en saans by die oukraal bymekaar gemaak om hulle teen wilde diere te beskerm. Manas de Villiers het die inspirasie vir die woorde hier gekry. Tesame met sy vrou Amie en sy vriend Dirkie de Villiers het hulle een aand aan die einde van 1946 die woorde vir die liedjie gekomponeer. Hulle het 'n mandolien en 'n banjo gebruik vir begeleiding. In die liedjie verwys bandolientjie na 'n banjo. Die liedjie is later in die FAK-sangbundel ingesluit. In 1967 het Sias Reinecke en Gert van Tonder van die sangroep Groep Twee die liedjie opgeneem en dit op 'n kortspeler met "Die padda wou gaan opsit" op die keersy, vrygestel. Op 10 Maart 1967 het "Die Oukraalliedjie" in die dertiende plek tot Springbokradio se Top 20 toegetree; die hoogste toetrede deur 'n Afrikaanse liedjie in die geskiedenis van dié trefferslys.